HiiuIngel

HiiuIngel on Hiiumaal ehitatud traditsioonilises stiilis Eesti purjelaev-kaljas, mida kasutatakse õppe-, huvi- ja lõbusõitudeks. 

 Ajalugu 
Laeva projekteeris laevaehitusinsener Enn Metsar. Ehitamise korraldas ja laeva hakkas haldama MTÜ Halulaev. Laeva ehitust alustati sümboolselt 27. veebruaril 2010, kui Kärdla kesklinnas langetati 120-aastane sobiv lehis emapuuks ning toodi avalikkuse ette laeva joonised.https://www.err.ee/400711/hiidlased-plaanivad-lahiaastatel-valmis-saada-halulaeva Tegelik töö algas umbes aasta hiljem. Laev ehitati valmis Hiiumaal Suursadamas. Veeskamine toimus 18. septembril 2017.https://eeter.err.ee/619251/galerii-halulaev-hiiuingel-joudis-lopuks-vette Laev ristiti aga 16. septembril kuival maal, kuna sel päeval veeskamine tehnilistel põhjustel ebaõnnestus.https://www.err.ee/618975/suursadamas-ristiti-hiiu-ingel Hiiuingli õnnistas pastor Jaanus Jalakas. Laeva kodusadamaks sai Kärdla. Laev sai pärast taageldamist purjetamisvalmis 2018. aastal.

8. oktoobril 2022 sattus HiiuIngel Soomes Suomenlinna lähedal eskaadrisõidu ajal madalikule, kuid tõmmati poole tunni pärast Soome teenistuslaevade abiga tagasi vabasse vette ja jätkas teekonda.https://hiiuleht.ee/hiiuingel-soitis-helsingi-lahedal-madalikule/

2024. aasta suvel osales HiiuIngel maailma suurimal purjelaevade regatil Tall Ships Races; see oli esimene Eesti lipu all sellel regatil seilanud puulaev.https://hiiuleht.ee/galerii-hiiuingel-laks-kuuks-ajaks-merele/ HiiuIngel lõpetas võistluse omasuguste laevade seas kolmanda kohaga.https://hiiuleht.ee/regatt-laanemerel-hiiuingel-joudis-49paevaselt-reisilt-koju/

 Ehitus 
 Kirjeldus 
Laeva puust kere on ehitatud tänapäevale omaselt sirgema tekiga (ajalooliselt olid kered-tekid kaarjamad) ja teravama vööriga. 

Laeva taglas on üldiselt traditsioonilises 20. sajandi alguse kaljase stiilis. Laeval on kaheksa purje: fliiger, väliskliiver, sisekliiver, fokktaaksel, fokk-kahvelpuri, fokktopsel, grootkahvelpuri ja groottopsel. Purjepind on kuni 140 m².

 Andmed 
 Pikkus: 16,75 m
 Laius 5,05 m
 Süvis 1,25 m
 Kõrgus: 12,6 m
 Meeskond: 10 inimest, sh 4 või 5 põhiliiget ja vastavalt 6 või 5 õppurit
 Reisijaid: 12 in (lühisõidul)

 Vaata ka 

 Alar 
 Lisette (laev)
 Ain Tähiste

 Viited 

 Välislingid 
 Halulaev.ee

Kategooria:Eesti purjelaevad